CELEX: 32020R1165
Language: ro
Date: 2020-08-06 00:00:00
Title: Regulamentul de punere în aplicare (UE) 2020/1165 al Comisiei din 6 august 2020 de modificare a Regulamentului de punere în aplicare (UE) 2020/353 de instituire a unei taxe antidumping definitive și de percepere definitivă a taxei provizorii instituite la importurile de roți rutiere din oțel originare din Republica Populară Chineză

7.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 258/9
               
            
         REGULAMENTUL DE PUNERE ÎN APLICARE (UE) 2020/1165 AL COMISIEI
         din 6 august 2020
         de modificare a Regulamentului de punere în aplicare (UE) 2020/353 de instituire a unei taxe antidumping definitive și de percepere definitivă a taxei provizorii instituite la importurile de roți rutiere din oțel originare din Republica Populară Chineză
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 9 alineatul (4),
         întrucât:
         
                     (1)
                  
                  
                     Prin Regulamentul de punere în aplicare (UE) 2020/353 al Comisiei (2) au fost instituite taxe antidumping definitive și au fost percepute definitiv taxe provizorii la importurile de roți rutiere din oțel originare din Republica Populară Chineză.
                  
               
                     (2)
                  
                  
                     La articolul 4 din Regulamentul de punere în aplicare (UE) 2020/353 se menționează: „În cazul în care se prezintă o declarație de punere în liberă circulație privind produsele menționate la articolul 1, numărul de unități din produsul importat se înscrie în câmpul relevant al declarației respective”. Serviciile Comisiei au primit observații din partea statelor membre și a comercianților cu privire la originea produselor importate.
                  
               
                     (3)
                  
                  
                     Ar trebui să se clarifice faptul că numărul de unități ar trebui să fie declarat pentru importurile de roți rutiere din oțel, indiferent de originea acestora, și că statele membre ar trebui să informeze Comisia cu privire la numărul de unități importate.
                  
               
                     (4)
                  
                  
                     În acest sens, Comisia a decis să modifice articolul 4 din Regulamentul de punere în aplicare (UE) 2020/353.
                  
               
                     (5)
                  
                  
                     În versiunea în limba engleză, termenul „pieces” se înlocuiește cu „items” pentru a se asigura coerența cu unitatea suplimentară „number of items”, definită în Nomenclatura combinată (3).
                  
               
                     (6)
                  
                  
                     Măsurile prevăzute în prezentul regulament sunt conforme cu avizul comitetului instituit în temeiul articolului 15 alineatul (1) din Regulamentul (UE) 2016/1036,
                  
               ADOPTĂ PREZENTUL REGULAMENT:
         
            Articolul 1
            Considerentul 88 din Regulamentul de punere în aplicare (UE) 2020/353 se înlocuiește cu următorul text:
            
                        „(88)
                     
                     
                        Statisticile privind RRO sunt deseori exprimate în număr de unități. Cu toate acestea, nu există nicio unitate suplimentară pentru RRO precizată în Nomenclatura combinată prevăzută în anexa I la Regulamentul (CEE) nr. 2658/87 al Consiliului (11). Prin urmare, este necesar ca, pentru importurile de produs în cauză, să figureze în declarația de punere în liberă circulație nu doar masa în kilograme sau tone, ci și numărul de unități importate. Pentru codurile TARIC 8708701080, 8708701085, 8708709920, 8708709980, 8716909095 și 8716909097, trebuie precizat numărul de unități.”
                     
                  
         
            Articolul 2
            Articolul 1 alineatul (3) din Regulamentul de punere în aplicare (UE) 2020/353 se înlocuiește cu următorul text:
            
               
                  „(3)   Aplicarea nivelurilor individuale ale taxelor specificate pentru societățile menționate la alineatul (2) este condiționată de prezentarea către autoritățile vamale ale statelor membre a unei facturi comerciale valabile, pe care trebuie să figureze o declarație datată și semnată de un reprezentant oficial al entității care emite respectiva factură, identificat prin nume și funcție, redactată după cum urmează: «Subsemnatul (Subsemnata) certific faptul că (numărul de unități) de (produsul în cauză) vândute la export în Uniunea Europeană, vizate de prezenta factură, au fost produse de către (denumirea și adresa societății) (codul adițional TARIC) în [țara în cauză]. Declar că informațiile furnizate în prezenta factură sunt complete și corecte.» În cazul în care nu se prezintă o astfel de factură, se aplică taxa aplicabilă tuturor celorlalte societăți.”
               
            
         
         
            Articolul 3
            Articolul 4 din Regulamentul de punere în aplicare (UE) 2020/353 se înlocuiește cu următorul text:
            
               
                  „Articolul 4
                  În cazul în care se prezintă o declarație de punere în liberă circulație privind produsele menționate la articolul 1 alineatul (1), indiferent de originea acestora, numărul de unități din produsul importat se înscrie în câmpul relevant al declarației respective.
                  Statele membre vor comunica Comisiei, pe bază lunară, numărul de unități importate cu codurile TARIC 8708701080, 8708701085, 8708709920, 8708709980, 8716909095 și 8716909097, precum și originea acestora.”
               
            
         
         
            Articolul 4
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 6 august 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  Regulamentul de punere în aplicare (UE) 2020/353 al Comisiei din 3 martie 2020 de instituire a unei taxe antidumping definitive și de percepere definitivă a taxei provizorii instituite la importurile de roți rutiere din oțel originare din Republica Populară Chineză (JO L 65, 4.3.2020, p. 9).
         
            (3)  Regulamentul (CEE) nr. 2658/87 al Consiliului privind Nomenclatura tarifară și statistică și Tariful Vamal Comun (JO L 256, 23.7.1987, p. 1).